khistorydata/jeongjo-sjw-relations huggingface dataset:
정조 0년
丙申十月初九日。兼春秋張顯慶義禁府啓目。趙正翼金國賢等。更招玉轎內入時。趁不開門之罪。遲晩納招是乎矣。初旣沒實納供。今又泛稱遲晩。刑推得情。何如。啓。傳曰。除刑推議處爲良如敎。
정조 0년
義禁府啓目。金奎祥照律事。傳曰。依允。
정조 0년
義禁府啓目。江界前府使申益彬。還穀未捧。至於二萬三千石之多。而以未捧爲已捧。漫漶反作。極爲可駭。嚴問之下。泛稱遲晩。所當請刑是乎矣。依先朝受敎。議處。何如。啓。傳曰。觀此所供。反作則歸之謬例。不法則稱以原情。果如所供。則法典。去反作之律。守令。恣不法之事矣。當初銓注已料其僨事。況旀特敎改差。又有此置對之命。則癡獃愚蠢之習。略不知改。究厥情狀。萬萬駭然。國有紀綱。則申益彬之徒。敢如是納招乎。此供辭勿施。更良捧供爲良如敎。
정조 0년
義禁府啓目。北靑前府使李德溥。還穀加分。若是夥然。監色逋欠。矇然不察。極爲駭然。嚴問之下。泛稱遲晩。所當請刑是乎矣。依先朝受敎。議處。何如。啓。傳曰。如渠輩蒙被先大王柔遠之聖德。以北道之人。爲北道字牧之任。則竭蹶圖報。匪比他人是去等。擅自加分。不察吏逋。若是之夥然。此等人。其所勸懲。尤不可尋常是置。從重勘律爲良如敎。
정조 0년
義禁府啓目。喬桐前府使申大顯。逆手之中路見失。實是前所未聞之事嚴問之下。游辭抵賴。終不直陳。所當請刑是乎矣。曾經閫帥。勿爲請刑。旣有先朝受敎。議處。何如。啓。傳曰。今日武臣。無忌憚不知分之習。若是其甚乎。以渠之供觀之。違端之現。不止一二。槪以肯綮言之。身爲閫帥。逆手交付。在於隣境。則傳送之事。固當各別愓念是去等。乃於巡關之後。恰過十日。始乃云云者。其罪何居是旀。當初交付之時。不定將吏。只送盜將。抑何意思是旀。末乃乞憐於延安。勒受文跡。必令塡以八月十三日者。抑何心術是旀。以海伯査啓觀之。所謂私通。旣曰白文。是則渠雖無狀。職是帥臣是去等。盜着印跡之狀。到此昭不可掩。渠雖喙長三尺。何敢發明是旀。設使渠供。節節皆是是良置。傳授驛子之公然自縊。亦何事也是旀。渠供中私通一張。延安府使親自呼書一款。尤萬萬不近事理。該府使初已上京。不知委折是如可。追後下去。又在事發之際。則寧有口呼私通。親自成送之理是旀。況旀延安之吏。亦具知覺。豈以隣邑之所失。替當本府。至有滿庭白活。必成公文而後已哉。渠供中所謂不在多卞云者。適足爲自取受刑之資是旀。渠以幺麽武弁。雖有死罪。固當跼高蹐厚。抱頭縮尾。以待朝家之處分是去等。乃敢噴薄閃倏。若無忌憚。朝綱之壞。必自申大顯始矣。爲先除尋常。各別嚴刑。期於得情爲乎矣。拒逆節次。本事肯綮。隱諱除良明日納招。以草記登聞爲良如敎。
정조 0년
丙申十月初九日辰時。上御尊賢閣。都承旨入侍時。都承旨洪國榮。假注書柳孟養。記注官金鳳顯。記事官卜台鎭。以次進伏訖。上曰。醫官入侍診脈。醫官慶絢吳道炯徐命緯康命徽張祜進前。絢等診候訖。退伏奏曰。左右三部度數調均。而胃脈沈微之氣。比昨差勝矣。命議定湯劑。絢等奏曰。昨日所進湯劑。去烏梅。代入木瓜。煎進似好矣。上曰。依。醫官先退。上曰。左副承旨藥房提調入侍。出榻敎左副承旨鄭民始。藥房提調徐命善進前。命善曰。今日聖候。若何。上曰。尙未顯差矣。都承旨先退。上曰。文臣殿講。當於念後。待下敎擧行。畿湖文臣。可以及期上來者。預令知委事。分付該曹。出傳敎上曰。明日次對停。出傳敎上曰。吏曹判書更爲牌招。參議只推。一體牌招。出榻敎上曰。吏曹參議旣命只推。與判書更爲牌招。卽爲開政。出傳敎上曰。此重臣。以許多議讞觀之。始知其才之優於大提學也。金悌行曺學臣。罪同郍移。而或不請贖於照律啓目。或乃請贖於發配草記。王府議讞。何等審愼處。則徑庭。何其若此之甚乎。以申大顯供辭觀之。身爲武夫。及當置對。謾弄說去。一言半辭。全無嚴畏國法之心。則此口招乎。原情乎。矇然捧招。至於入啓若此。而設置獄官之意焉在。判義禁黃景源遞差。金吾有開坐之事。今日政。先爲差出。待下批牌招察任。出傳敎上曰。湯劑入之。絢奉湯劑進前。上進御。上曰。判義禁前望單子入之。鄭弘淳落點。上曰。藥房都提調入侍。出榻敎都提調鄭存謙進前奏曰。夜間聖體。若何。上曰。比昨稍勝矣。存謙曰。咽飮症候亦差勝乎。上曰。一樣矣。都提調先退。上曰。宗親府書吏。令有司科治。出榻敎上曰。判義禁入侍。出榻敎判義禁鄭弘淳進前。上曰。前判金吾議讞。亦多疎忽。至於申大顯供辭。旣曰口招。而辭語頗似原情。極爲寒心。其武弁甚慢蹇。雖不至準次。限二十度刑推。捧口招以來。可也。判義禁先退。上曰。明川府使。今日辭朝留待。出榻敎上曰。道臣之望。啓請承旨。乃以三承旨竝擬。承旨之外。無可爲道臣者乎。況金鍾秀。欲置近密。何必出外。忠淸監司望勿施。更爲擬入。出傳敎上曰。明川府使入侍。李養鼎進前。上曰。災邑民事甚難。須善爲之。可也。養鼎對曰。聖敎如此。當殫竭魯鈍。以思一平分報效之道矣。上曰。注書持此標信。傳于宣傳官。開陽門留門。吏兵批政官出送。可也。上曰。判義禁明日入侍。出榻敎上曰。中官不當奏而奏。推考。出榻敎命退去。諸臣以次出。
정조 0년
都承旨洪國榮藥院直。左承旨蔡弘履坐。右承旨李義翊坐。左副承旨鄭民始坐直。右副承旨金鍾秀坐。同副承旨徐有防坐直。注書二員未差。假注書柳孟養藥院直鄭喆祚仕直。事變假注書徐鼎修仕。
정조 0년
徐有防啓曰。判義禁鄭弘淳。依下敎來待矣。傳曰。入侍。
정조 0년
又以弘文館言啓曰。昨日政新除授校理李鼎揆。時在慶尙道慶州地。經筵入番事緊。請斯速乘馹上來事下喩。應敎申思運。校理朴天衡。副修撰曺遠振。旣有只推之命。副校理金履禧。旣已出肅。不爲入直。一體牌招察任。何如。傳曰。首以啓辭。末又草記。未知所答。更爲修正以入。
정조 0년
蔡弘履。以兵曹言啓曰。今十月十一日。武臣賓廳武經講書日次。而中日相値。不得爲之之意。敢啓。傳曰。知道。
정조 0년
又以兵曹言啓曰。武臣專經講不通人員。各於本司入直能讀後。草記事。命下矣。卽接司憲府禁衛營御營廳移文。則司憲府監察李瑞白。禁衛營哨官趙孫克福李鉐李仁默張重吉李景模。御營廳哨官吳健丁好南。今已能讀云矣。敢啓。傳曰。知道。
정조 0년
又以禁衛營言啓曰。本營分授昭義門北邊體城崩頹處。今已畢築。把守軍兵等。撤罷之意。敢啓。傳曰。知道。
정조 0년
李義翊。以營建都監言啓曰。慈慶堂木石之役。今已訖工。塗壁排磚等事。待春擧行事。旣已稟定。今姑停役之意。敢啓。傳曰。知道。
정조 0년
咸鏡監司趙重晦狀啓。以永興平湖里居寡女李召史等。囕死渰死事。傳于鄭民始曰。令本道恤典擧行。
정조 0년
徐有防。以義禁府言啓曰。時囚罪人曺學臣。杖一百收贖。告身盡行追奪。流三千里定配事。照律公事判付內。功減一等。啓下矣。曺學臣。杖一百收贖。告身盡行追奪。流三千里減一等。全羅道雲峰縣引月驛。徒三年定配。而以議啓內辭意。具罪目。依例發遣府書吏。押送配所。何如。傳曰。允。
정조 0년
又以義禁府言啓曰。因咸鏡監司趙重晦狀啓刑曹粘目內。明川前府使李柱華。移本府處之事。允下矣。李枉華時在任所云。依例發遣府羅將。交代後拿來。何如。傳曰。允。
정조 0년
大司諫趙瑍。掌令具修溫。獻納辛應三。副校理金履禧沈有鎭。修撰鄭宇淳趙時緯。副修撰李儒慶啓曰。請和緩爲先削去其號。依律處斷。答曰。不允。請還寢付處罪人韓益謩。延安府移配之命。仍施遠竄之典。答曰。不允。措辭見上。
정조 0년
大司諫趙瑍。掌令具修溫。獻納辛應三啓曰。請巨濟府荐棘罪人尹養厚。亟令王府。拿鞫嚴問。快正王法。答曰。不允。請穩城府定配罪人趾海。濟州牧定配罪人纘海。熊川縣定配罪人成運。亟令王府。更爲拿鞫得情。答曰。不允。請還寢尹象厚放歸田里之命。仍施絶島定配之典。答曰。不允。請洪樂任。亟令王府。拿鞫嚴問。答曰。不允。請黑山島定配罪人金龜柱。依律處斷。答曰。不允。措辭見上。
정조 0년
掌令具修溫啓曰。請大靜縣爲奴罪人金壽賢。依律處斷。答曰。不允。請鏡城府定配罪人述海拿鞫。嚴問得情。答曰。不允。請洪龍漢遠地定配。答曰。不允。請罷乙未五月庭試榜。答曰。不允。請爲奴罪人河翼龍金重得。亟令王府。拿鞫得情。快正王法。答曰。不允。請放逐罪人安大濟。更令王府。拿鞫得情。答曰。不允。請河東府定配罪人李克生。依律處斷。答曰。不允。請梁山郡定配罪人錫達。依律處斷。答曰。不允。請削黜罪人金漢耆。亟施竄配之典。答曰。不允。
정조 0년
獻納辛應三啓曰。請南海郡圍籬安置罪人具庠。更令王府。嚴鞫得情。快正王法。答曰。不允。請大靜縣爲奴罪人金壽賢。更令王府。拿鞫嚴問。依律處斷。答曰。不允。請旌義縣荐棘罪人尹泰淵。亟令王府拿鞫。嚴問得情。快正王法。答曰。不允。請爲奴罪人河翼龍金重得。亟令王府。拿鞫得情。快正王法。答曰。不允。請海南縣定配罪人李弘濟。亟令王府。拿鞫嚴問。答曰。不允。措辭見上。
정조 0년
判敦寧李昌壽疏曰。伏以。昊穹降割。仙馭上陟。日月有時。因山奄訖。伏惟聖孝出天。哀慕靡逮。顧臣多年奄疾。自貽逖違。昨冬賜對。仍成便訣。莫效驅蟻之忱。倍切攀髥之痛。不意敦府新命。遽降於床簀垂死之中。姓名復玷於除書。搢紳相傳爲異恩。臣惝怳驚惑。歷日靡措。噫。衰年風痺。卽臣必死之祟。而伏蒙我先大王曲垂矜憫。籌堂之減。出自特旨。西銓之解。不俟陳懇。伊後五載之間。未嘗縻以職事。任臣之隨便調息。尙保危喘。誠莫非寵渥攸賜。亦惟我殿下諒臣癃痼實狀。向於迷息入侍。俯問賤疾之加減。臣父子相對。感祝洪私。曾未幾何。乃有此恩命。夫以天鑑至明。豈或遺照而然哉。是蓋出於記念舊物之盛意也。臣今縷息僅延。世緣都無。而猶有一段衷悃。耿然如結。幸際淸明之新化。猥叨收錄之隆眷。苟使臣。神識不至昏綴。肢體稍能拜跪。則祗謝文陛。粗伸常分。退塡溝壑。庶無餘憾。而奈自秋冬以來。諸症陡劇。呻委㱡㱡。雖欲拚死轉動。而天之所廢。其勢末由。瞻望宸極。秪自撫躬悲悼而已。伏乞聖慈。特加諒察。亟許鐫免臣職名。仍令選部。勿復檢擬。俾臣獲守私分。安意就盡。以卒兩朝生成之澤。不勝幸甚。答曰。省疏具悉卿懇。勿辭。調理察任。
정조 0년
黃海道海州紹賢書院儒生幼學李泰彬李仁獜李慶賢朴慶敏吳希集趙宜保李仲奉樂祖。安必復金潝趙錫憲姜善長趙善梁齊漢李彦祐李雄濟李億朴慶履李伋李學祖李仁龜朴葴朴仁淳朴苓朴藺趙必遂金龍九金生五吳泰容安體潤朴慶有李範聖李範一吳希延柳最朴蒼趙宜疇李仁福李慶春李周彬朴蓍李正健趙宜恒吳師濂朴慶潤金宗濟柳東五鄭師順朴薸安體仁李仁鳳吳太完李範九金宗垕李健李範國吳希孟李學熙朴慶翕李夢翼李仁潝朴慶益李復彬崔堉朴慶喜吳師澹李彦命李俌朴慶仁李若彬李憲祖朴觀李儆朴慶億吳希遠金夏三李佖姜錫休李文林李仁祐朴慶燮鄭壽國金尹鼎基趙相彦金養魯李佾金浚李宗儒金鑑尹明基金鵷九李寯金履默李致誠金鴻鄭承祚金宗默禹斌閔正修金行仁金鈺尹光濟金用漢金載彬閔禛李成培姜焃興洪榴朴慶植金鏄李濟夏吳希哲李益彬姜錫齊李仁澈申景命朴慶舜朴慶殷朴慶贄李範尙李李偉奉樂禧金宗翰安相復奉樂裕朴苾朴慶全安體胖朴慶添李仁祿金光宇趙宜堥吳泰賓朴慶錫李彦念趙宜謙安體淵李憲魯李箕範趙宜星趙銑吳泰實李勉儒等疏曰。伏以臣等。生長遐鄕。雖有慕賢之心。識見茫昧。未盡尊賢之道。日者之疏。辭語有所未暢。誠意有所未孚。伏閤累日。未蒙允許。殿下愼重之道。至矣盡矣。臣等抑鬱之忱。愈往愈甚。玆敢掇拾未盡底蘊。仰塵紸纊之下。伏乞少垂察納焉。蓋後朱子而大成者。先正臣文成公李珥。後李珥而大成者。先正臣文正公宋時烈也。李珥之石潭。卽朱子之武夷。石潭之有紹賢。卽武夷之有竹林也。昔我文成公李珥。築室於石潭九曲溪傍。以作暮年棲息之所。而以爲朱子旣沒。吾道東矣。而吾朝道學之正。無如文正公臣趙光祖文純公臣李滉遂創院宇於所寓之左。主享朱子。而以趙李兩賢爲配矣。及李珥沒。多士合議。又以李珥追配焉。實倣竹林配朱子之故事也。且文簡公成渾。以李珥道義之交。嘗與招邀講學於斯院者蓋累矣。成渾之沒。又躋享焉。文元公臣金長生。以李珥之嫡傳。大有功於朱夫子未絶筆之通解也。金長生之沒。又陞配焉。禮貌之重。莫如斯院。道統之尊。又莫如斯院。故在昔萬曆庚戌。賜額曰紹賢二字。卽道統相紹之義也。夫朱子以後統緖無傳。及至我朝。儒賢輩出。而惟玆五賢。實吾儒之冢嫡。洙泗之正派。則是院扁額之旨。豈偶然哉。苟道學光明。事功表顯。有可以克紹前賢者。追配之典。不可已也明矣。仍竊伏念文正公臣宋時烈。卽金長生之嫡傳。而李珥後一人也。平生言行。動法乎朱子。春秋大義。契合乎聖祖。一直受授。照心法於白日。萬古綱常。免左袵於靑丘。其道德事功。百世炳煥。則以臣等蔑滅之學。固無以形容其萬一。而以殿下之明聖。亦何待臣等之言而知之也。殿下首許宋時烈追配於孝廟世室之庭。對揚列聖之謨獻。增光斯文之淵源。今以宋時烈之學。羽翼斯道。集厥大成。上溯李珥之統緖。直接朱子之正脈。則斯院之配。斷不可已也。此非臣等之言。卽先輩已定之論也。且伏念李珥之躋享。在於宣廟之丙申。金長生之躋享。在於肅廟之丙申。今此宋時烈躋享之請。又在於殿下之丙申。而實惟第九室配庭之辰。則惟此丙申。誠亦救道之年。而事若有待而然歟。是院旣是道統之所傳。而不以時烈配焉。則有玆五賢相傳之統。至此而遂無繼之者然。此豈非斯文之一大欠典耶。矧今聖學日躋。睿德克明。凡所以正士趨息邪說者。靡不畢擧則顧臣等所建請。實亦正士趨息邪說之一大助耳。伏願聖明。深軫斯院之體重。特許宋時烈之追配。以光斯文。以慰士望。千萬幸甚。答曰。省疏具悉。疏辭令該曹考例稟處。徐有防。以禮曺言啓曰。海州儒生李泰彬等。以先正臣文正公宋時烈追配紹賢書院事疏辭。據有令該曹稟處之命矣。文正公臣宋時烈道學事功。旣已配食於聖廡。則今此多士追腏本院之請。實出於公議。似當依疏辭施行是白乎矣。書院追享。事體至重。臣曹不敢擅便。上裁。何如。。答曰。依回啓施爲良如敎。
정조 0년
丙申十月初十日。兼春秋張顯慶。義禁府啓目。罪人申大顯。以判付問目內辭意。嚴刑究問是白乎則。一一直招。所當議處是乎矣。旣有登聞之命。上裁。何如。啓。傳曰。渠雖無狀。名以閫帥。則雖急於苟竊之計。而反效竊發之習。瞞報巡營。盜踏印信。俱非衣冠之人。所可忍爲者是去等。不特此也。特敎拿來。傳敎口招。何等嚴截是旀。況旀渠以統禦使。旣兼紀律則雖在殘邑之守令是良置。莫不差送將吏。次次傳送。則渠獨不然。百般設巧。及當置對。語無倫脊。專事噴薄。究厥罪狀。萬萬無嚴。觀此更招。雖與初供有異。未可謂之嚴畏分義是乎矣。便同直招。不必更問。以此照律爲良如敎。
정조 0년
刑曹罪人奴金伊加刑啓目。傳曰。除尋常。更加嚴刑。期於得情爲良如敎。
정조 0년
刑曹罪人金奉鎭加刑啓目。傳曰。除尋常。更加嚴刑。期於得情爲良如敎。
정조 0년
刑曹罪人尹起莘加刑啓目。傳曰。除尋常。更加嚴刑。期於得情爲良如敎。
정조 0년
丙申十月初十日辰時。上御尊賢閣。都承旨入侍時。都承旨洪國榮。假注書柳孟養。記注官金鳳顯。記事官卜台鎭。以次進伏訖。上曰。戶曹參判入侍。出榻敎戶曹參判徐浩修進前。上曰。何時發行乎。浩修對曰。俄與大臣相議。則勅使出來後。待文書修整發行云矣。上曰。然則冬至使後發行乎。對曰。勅使當於初一日入來。冬至使拜表卽初三日。冬至使退以初八日。謝恩使初三日出去。似好矣。上曰。然則無妨矣。浩修曰。臣行中帶去譯官之不緊名色。前旣筵稟。除減四員矣。卽今帶去者。不過十二人。而解事鍊熟者甚少。謝行雖異於節行。員役中不帶解事之人。極爲疎虞。堂上譯官張濂。屢次赴燕。素稱鍊熟。依別啓請例。元額中從便塡差帶去。何如。上曰。依爲之。出擧條浩修曰。臣行中帶去譯官金在鉉。方以淸學訓導。在於灣府矣。拜表前上來下直。實無其路。依前例除下直。待臣等到灣。使之隨行。何如。上曰。依爲之。出擧條上曰。藥房提調。判義禁入侍。出榻敎藥房提調徐命善。判義禁鄭弘淳進前。命善曰。去夜寢睡。善爲之乎。上曰。比前稍勝矣。命善曰。今則寒氣無往來之候乎。上曰。然矣。命左副承旨入侍。鄭民始進前。戶曹參判。都承旨先退。命民始讀申大顯供辭。書判付訖。命判義禁先退。上曰。左議政。都提調入侍。出榻敎左議政金尙喆。都提調鄭存謙進前。尙喆曰。此時聖候。若何。上曰。偶得感氣。尙未快差矣。存謙曰。咽飮症候今日。何如。上曰。未差矣。尙喆曰。寒氣往來之候。何如。上曰。此症則稍減矣。上曰。曾前瓊玉膏。少許進服。則腹症淸涼。怪矣。存謙曰。此是淸潤之劑。以此長服則。似好矣。尙喆曰。瓊玉膏。本來生眞液之藥也。存謙曰。一劑當製進矣。尙喆曰。此平安監司徐命膺狀啓也。枚擧義州府尹李義弼論報。以爲自今爲始。使行時刷馬驅人。別設一廳。帽子一百隻。依松都例。劃給收稅。以補渠輩赴燕盤纏。永爲定式事。請令廟堂稟處矣。官帽旣罷之後。刷驅人盤纏之費。無他出處。方以爲悶矣。道臣所論。儘得變通之策。在朝家。亦爲不費之惠。依狀請許施。分付本道。使之從長區劃。永久遵行。何如。上曰。依爲之。出擧條存謙曰。食前粥水剌。大有益。加意進御好矣。上曰。食前若食粥。則朝飯不甘。故不善食矣。上曰。醫官入診。慶絢吳道炯康命徽徐命緯進前。絢診候訖。退伏奏曰。左右三部度數調均。右寸關胃脈顯勝矣。道炯診候訖。退伏奏曰。左三部頗緩。而右三部寸關滯氣顯勝矣。命徽曰。今日則右三部滯氣益勝矣。命緯曰。左右三部滯氣顯勝。今日則脈候如常矣。上曰。此時道臣。不可遲滯。忠淸監司徐有隣。其令從速辭朝事。分付。出傳敎上曰。奉朝賀金致仁宣麻。依節目明日爲之事。分付。出傳敎上曰。醫官皆入來。瓊玉膏事稟議。可也。絢等曰。臣等。自外爛商矣。聖候進服。十分穩當矣。命左右相。醫官先退。上曰。右副承旨入侍。出榻敎右副承旨金鍾秀進前。上曰。無事往來乎。對曰。伏承聖敎。善爲往還矣。上曰。昨日右副入忠伯首擬。而予不足出外。故其望勿施矣。上曰。聞有子病。何如。對曰。見方危劇矣。上曰。情理似當切悶。明日除辭朝往見。可也。命退去。諸臣以次出。
정조 0년
都承旨洪國榮藥院直。左承旨蔡弘履坐。右承旨李義翊坐。左副承旨鄭民始坐直。右副承旨金鍾秀受由在外。同副承旨徐有防坐直。注書二員未差。假注書柳孟養藥院直鄭喆祚仕直。事變假注書徐鼎修病。
정조 0년
又以都摠府言啓曰。副摠管花陽君榷。以今日入直武藝別監軍兵等。中日試放事。景福宮晝仕出去之意。敢啓。傳曰。知道。
정조 0년
徐有防啓曰。御營大將仍任事。命下矣。兼大將徐命善。罷陣後來納命召。御營大將具善復。卽爲牌招。傳授命召。何如。傳曰。允。
정조 0년
洪國榮啓曰。假注書鄭喆祚。身病猝重。勢難察任。今姑改差。何如。傳曰。允。
정조 0년
蔡弘履啓曰。事變假注書徐鼎修。身病猝重。勢難察任。今姑改差。何如。傳曰。允。
정조 0년
兵曹口傳政事。知事單具善復。副司正沈公燁。
정조 0년
傳于徐有防曰。傳旨下敎已久。夜深書入。當該守廳注書汰去。
정조 0년
徐有防。以弘文館言啓曰。應敎申思運。校理朴天衡。副修撰曺遠振。旣有只推之命。副校理金履禧。旣已出肅。不爲入直。一體牌招察任。何如。傳曰。允。
정조 0년
又以弘文館言啓曰。昨日政新除授校理李鼎揆。時在慶尙道慶州地。經筵入番事緊。請斯速乘馹上來事。下諭。傳曰。依啓。
정조 0년
有政。吏曹判書李重祜進。參判未差。參議兪彦鎬式暇。同副承旨徐有防進。吏批啓曰。前領府事李溵敍用事。命下矣。當爲置處。而本曹無相當窠。依例送西之意。敢啓。傳曰。知道。以朴宗德爲右參贊。沈念祖爲兵曹佐郞。尹致性爲典籍。金魯鎭爲司譯提調。徐命善爲軍器提調。洪樂命爲掌苑提調。金履安爲錦山郡守。兼漢學敎授二單。李秉謨李敬養。兼執義二單。申思運吳大益。軍器都提調李溵。典牲提調具善復。仍任事承傳。左參贊朴宗德。右參贊黃景源。兵批。判書洪樂性進。參判趙時俊病。參議鄭文啓病。參知李鎭衡入直進。左承旨蔡弘履進。以李文顯爲中樞經歷。金明遇李潤元爲都摠都事。金處漢具埱爲訓鍊主簿。韓命祥爲武兼。領中樞府事單李溵。知訓鍊單具善復。護軍李長燁。司直尹弘烈。司果尹尙東。副司果沈念祖。
정조 0년
假注書鄭喆祚改差。代以金勉柱爲假注書。
정조 0년
事變假注書徐鼎修改差。代以白師謹爲事變假注書。
정조 0년
蔡弘履。以兵曹言啓曰。卽接昌德宮衛將牒報則本宮營建之役。今姑停止云。金虎門依前還閉。丹鳳門依例開閉之意。敢啓。傳曰。知道。
정조 0년
又以司僕寺言啓曰。新除授兼內乘沈公曄。時無職名。令該曹。口傳付軍職。冠帶仕。何如。傳曰。允。
정조 0년
丙申十月十一日辰時。上御尊賢閣。都承旨入侍時。都承旨洪國榮。假注書柳孟養。記注官金鳳顯。記事官卜台鎭。以次進伏訖。上曰。頃者處分。不過嚴科場之意。何可曠日。前領府事李溵敍用。政官牌招。置處政事。今日爲之其餘試官處分人。一竝敍用。大臣將臣兼帶諸任竝仍。待兼大將罷陣。命召傳授。出傳敎上曰。御營大將具善復。口傳付軍職。出傳敎上曰。藥房都提調。率醫官入侍。出榻敎都提調鄭存謙。醫官慶絢吳道炯徐命緯康命徽張祜進前。存謙曰。夜間聖候。若何。上曰。比昨稍勝。而猶未快差矣。存謙曰。寢睡。何如。上曰。善爲之矣。存謙請診。上曰。唯。絢等診候訖。退伏奏曰。左右三部度數調均。脈道緩而舒。今日則幾乎如常矣。上曰。養胃湯一貼。當加進乎。絢對曰。今日則症候快勝。養胃湯停止。好矣。上曰。然則以他藥更服乎。絢對曰。今則只以乾葛金銀花茶等屬。時時進服。湯劑。姑勿進服。似好矣。存謙曰。瓊玉膏。改名以益壽丹。昨出方文。當爲作膏矣。上曰。同副承旨入侍。出榻敎同副承旨徐有防進前。都承旨先退。上曰。左承旨入侍。出榻敎左承旨蔡弘履進前。上曰。左承旨馳詣元陵。奉審以來。出榻敎上曰。左副承旨入侍。出榻敎左副承旨鄭民始進前。上曰。吏曹參議兪彦鎬只推。與判書。更卽牌招開政。出傳敎上曰。莫重唱榜。大臣旣皆進參。則宗班都尉無一人入參者。況先朝飭敎若何乎。儀賓之赴燕人。宗班之享官人。猶有說焉。勿論其餘崇品宗臣儀賓。一倂罷職不敍。其中光恩副尉金斗性。恩全君禶。非先朝駙馬。代遠宗班比也。其所警飭。不可渾同。以削職捧傳旨。出傳敎上曰。注書爲先推考。事變假注書望勿施。更擬以入。出傳敎上曰。觀此慶尙監司龍洞宮宮結民稅濫捧査啓。道臣所論。極爲精當。依啓聞施行事。分付道臣。所謂導掌池光啓之米太租之科外濫徵。魚菜雜種之年年責捧者。若是夥然。已極無狀。而或稱連伏俠加。或以陳慶爲實。虛張結數。白地橫斂者。尤萬萬駭痛。向者姑令保放更以此意發問目。池光啓處嚴問以奏。出傳敎以十六日儒生殿講取稟。上曰。爲之。出傳敎上曰。今番殿試時文武所主掌官。此是初犯。只主掌官汰去。出傳敎
정조 0년
都承旨洪國榮藥院直。左承旨蔡弘履坐直。右承旨李義翊坐。左副承旨鄭民始坐。右副承旨金鍾秀受由在外。同副承旨徐有防坐直。注書二員未差。假注書柳孟養藥院直金勉柱仕直。事變假注書白師謹仕。
정조 0년
李義翊啓曰。明日常參經筵取稟。傳曰。停。
정조 0년
蔡弘履。以都摠府言啓曰。副摠管李昌運。以能麽兒堂上。本廳坐起晝仕出去之意。敢啓。傳曰。知道。
정조 0년
蔡弘履啓曰。事變假注書金勉柱白師謹。時無職名。令該曹。依例付軍職。冠帶常仕。何如。傳曰。允。
정조 0년
傳于洪國榮曰。都承旨左副承旨入侍。
정조 0년
假注書金勉柱有頉。代以李兢淵爲假注書。
정조 0년
大司諫趙瑍。掌令具修溫。獻納辛應三。副校理沈有鎭金履禧。修撰趙時偉鄭宇淳。副修撰洪明浩啓曰。和緩與厚謙。前後聲討。已盡其窮凶極惡之罪。凡在血氣之倫者。莫不切齒痛心。而其內外相應。排布經營。潛售凶圖。危逼聖躬者。莫非和緩之爲窩主。而厚謙雖命置法。和緩爵號自如。尙逭王章。輿情憤鬱。久而益激。請和緩爲先削去其號。依律處斷。又啓曰。昨冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣熖。罔念國勢之岌嶪。不體上敎。徒事彌縫。使宗國大計。幾致難言之境。論其罪負。不可付處而止。則日昨近地移配之命。尤失太寬。請還寢付處罪人韓翼謩延安府移配之命。仍施遠竄之典。又啓曰。付處罪人金相福。以天生妖邪之性。具萬古宵小之行。斷其平生。直一鳳漢之影子也。蝨附狐媚之態。人不忍正視。趨勢射利之跡。世自有公案鳳漢之勢掀天。而相福爲其狎客死士。鳳漢之眼無君。而相福爲其腹心爪牙。指忠爲逆。指逆爲忠。嫉視士流。如復私讐。直與麟謙恒簡輩。腸肚相連。打成一團。其居相職也。薦剡取捨。先承鳳漢之風旨。又聽麟謙之指揮。使賊勢鴟張。凶謀益肆者。皆相福之所贊助。而昨冬徐命善疏出之後。宋瑩中深文之說。稱以所見無異同。麟漢不必知之說。謂以語脈不如此。至於命讀睿章之時。敢請中間傳說之査問。至下中官拿鞫之聖敎。雖其成命還寢。而相福之包藏禍心。昭然難掩。若翔雲之換父易祖。乃人倫之大變。而相福實自主張。滅絶天常。萬戮難逭。而畢竟雲賊之妖惡。亦出於相福之釀成。以雲招中疏草一本。送于領府事云云觀之。其爛漫和應。灼然可知。逆雲旣已伏法。而相福獨爲晏然者。揆以王章。寧有是理。今以筵話傳說。論相福之罪者。眞是緦功之察耳。且麟謙雲諸賊。亘古所無之惡逆。而拘於平法之新令。孥戮之典。不得快施。輿情之憤鬱。去而愈激。況相福。本以洪家之人。與此三賊。凶謀祕計。無不參涉。則到今罪名。不可止於付處薄勘者明矣。昨日近地移配之命。揆以國法。尤豈不失之太寬乎。請亟寢付處罪人金相福。公州牧移配之命。爲先施以遠竄之典。答曰。不允。
정조 0년
大司諫趙瑍。掌令具修溫。獻納辛應三啓曰。尹養厚之於厚賊。締結綢繆之狀。固已狼藉難掩。而到今彰著之罪犯。尤有所萬萬驚憤者。其窮兇情節之究覈處斷。不容少緩。請巨濟府荐棘罪人尹養厚。亟令王府。拿鞫嚴問。快正王法。今番獄事商輅善海之書札中凶言悖說。實是亘古所無之逆節。而趾海纘海之爛漫同情。渠旣自服。則今此酌處之命。實爲失刑之大者。請穩城府定配罪人趾海。濟州牧定配罪人纘海。更令王府。拿鞫嚴問。快施當律。敬彬成運之與若淵相簡爛漫綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請薪智島定配罪人敬彬。熊川縣定配罪人成運。亟令王府。更爲拿鞫得情。尹象厚之宗廈復出之說。旣已面質見屈。則難免自做之歸。況渠以養厚之兄。同惡相濟。則以此以彼。決不可放歸而止。請還寢尹象厚。放歸田里之命。仍施絶島定配之典。洪樂任所處之地顧何如。而交結凶徒。敢以溫室樹等語。爛漫酬酢於逆雲。綢繆往來於賊謙。名出凶招。非止一再。其在獄體。決不可不嚴覈得情。請洪樂任。亟命王府。拿鞫嚴問。嘻噫痛矣。龜柱之罪。可勝誅哉。顧其地處何如。恩造何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢肆然以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。嘻噫。是可忍也。孰不可也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。洞諭昭布。輿情咸激。揆以國法。不可以戚屬。有所容貸。請黑山島定配罪人金龜柱。依律處斷。答曰。不允。
정조 0년
掌令具修溫啓曰。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。述海所犯貪贓之外。其在京之時。趾海纘海相簡。綢繆密謀之情跡。必無不知之理。請鏡城府定配罪人述海拿鞫。嚴問得情。洪龍漢以麟漢之弟。諂事厚謙。至於約婚則其聲勢之相援。情跡之相關。推此可知。當此鋤治黨與之時。不可置之於輦轂之下。請洪龍漢遠地定配。國朝用人。惟在科目。而其試取之不公。莫有甚於己未五月庭試。榜眼一出。國言喧藉。物情之駭惋。久而未已。其在嚴科場重選擧之道。不可以時月之稍久。置而不論。請罷乙未五月庭試榜。爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請爲奴罪人河翼龍金重得。亟命王府。拿鞫得情。快正王法。賊翔之妖邪釁累。豈尋常參訪之類。而安大濟之往來其家。旣發渠招。則其酬酢之情節。不盡究竅。遽蒙宥釋。此雖由於我聖上。好生之德意。論以鞫體。決不可放逐而止。請放逐罪人安大濟。更令王府。拿鞫得情。李克生前後罪惡。已悉於憲臣之啓。道伯之狀。而其所犯贓。猶屬餘事。向來一疏。萬萬無嚴。當此麟漢伏法之後。其在討凶鋤黨之道。決不可容貸也明矣。請河東府定配罪人李克生。依律處斷。錫達以厚賊之父。尙今偃息於覆載之間者。輿情已極齊憤。而況且犯贓之數。死有餘罪。以此以彼。決不可杖配而止。請梁山郡定配罪人錫達。依律處斷。金漢耆辛卯二月之事。雖出於其姪之慫慂指使。而罪大秉間。跡涉同情。幾乎貽累於先大王聖德。日昨備忘。仰認分析之意。而揆以國法。有難曲貸。請削黜罪人金漢耆。亟施竄配之典。答曰。不允。
정조 0년
獻納辛應三啓曰。南海縣圍籬安置罪人具庠。本以凶譎之性。兼有悖戾之行。陰結凶類。綢繆祕謀。出沒閃倏。如鬼如蜮。而今其凶肚眞贓。綻露於凶賊載興文書中。所捉書札。指意叵測。情節難掩。則今此酌處之命。雖出於好生之德。三尺至嚴。決難容貸。請南海縣圍籬安置罪人具庠。更令王府。嚴鞫得情。快正王法。大靜縣爲奴罪人金壽賢。以幺麽宦寺。交結士夫。終爲凶賊之根抵。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。拿鞫嚴問。依律處斷。旌義縣荐棘罪人尹泰淵。本以兇猾之性。素蓄跋扈之志。交結厚賊麟漢。作爲腹心爪牙。身帶將兵之任。晝夜出沒於厚賊麟漢之家。蹤跡陰祕。爲世指目。以今若淵敢售護逆之計觀之。其於平日稔受泰淵之慫慂。故陰護麟漢。卽曲爲泰淵之地。當此厚賊麟漢。置法之後。其陰謀綢繆之狀。尤不可不究覈。施以當律。請旌義縣荐棘罪人尹泰淵。亟令王府。拿鞫嚴問得情。快正王法。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府。拿鞫得情。快正王法。李弘濟。地旣卑微。跡又閃倏。蝨附逆邊。甘作嚆矢。暗地糾結。亦一成運。而敢懷欺世之計。投進一疏。欲掩其跡。究厥所以。尤極巧當此鋤治兇黨之日。窮凶情節。不卽盤問。直爲發配。揆以王章。失之大寬。請海南縣定配罪人李弘濟。亟命王府。拿鞫嚴問。答曰。不允。
정조 0년
弘文提學李宜哲疏曰。伏以天佑聖孝。慈宮患候。遄復平吉。景邸還安。禮儀順成。群情欣祝。曷有其極。臣本以庸陋。立朝旣久。病痼而難强。年至而宜去者。蓋有素矣。乃於頃者。舊疾暴發。症形危惡。不能起身。以至因山已來。凡干臣子自盡之禮。多所曠闕。不能致其誠。哀缺惶懼。不知死所。及其稍有小間。則不得不黽勉扶曳。祗服職次。出入於班聯之間。粗伸義分。而顧其病源深長。餘烈未艾。乍止乍發。醫家謂之風癲之症。少有失攝。必死無幸。雜試針灸。危厲度日。決無完復從仕之望。故前後陳情辭免。不止一再。仍有乞身之請。而輒阻喉司。區區之情。無以上徹。惶悶益甚。日昨試牌荐降。係是親臨大科。他無推移之勢。不得已暫出承膺。及至罷退。本症復作。精神昏迷。口澁而指呆。伏席沈廢。又闕陪候之禮。臣之情勢。於是爲亟。不知所出。蓋臣難仕之義。不但疾病實狀如此而已。若其年數之已及。禮制之有限。尤不得以略過而苟安也明矣。鳴呼。臣之逮事先朝。於今二十有九年。犬馬之齒。則七十有五歲。視古人懸車之年。又加數歲而有奇矣。迹其平生。以至愚極陋之身。値千一有爲之會。孤賤蹇劣。最在人下。護蒙我聖考特達之知。自在史翰。猥加恩顧。假借涵育。致位宰列。生成之德。天地罔極。而循省本末。了無可稱之實。每思造膝之際。恩敎鄭重。榮遇感。聖意於臣。未嘗不憐其愚而庇其陋。常欲拂拭而成就之也。臣乃無狀。不能奉承德意。以盡臣子之職。居官則無服勤之效。進言則乏讜直之風。蓋其忠誠不足。知識不明。心雖切於愛君。而不能無顧身之私。志非忽於憂國。而不能推忘家之義。所以出處言行。無一善狀。動涉謬戾。孤負任使。前後行遣。皆出於自作之孽。而上勤恩譴。輒蒙全宥。殿中旅見。恩諭藹然。古所謂有君無臣。不能盡分者。眞臣之謂也。然而西監之義。後學攸程。君親之存。古禮有訓。臣於其時。雖踪地難强。而身縻散銜。其於起居之禮。祝延之誠。不得不隨時參展於班兆之間。職事之末。不敢自阻於恩天之下。而尙覺低佪而難安。今雖事已經隔。有不敢追述旣往。以干瀆擾之誅。而反顧惶隕。靡所容措。豈宜進此而久冒於朝廷官職之間哉。況其年數之已及。禮防之有限。如上所陳。此亦廉義之所關。人臣之所謹也。如是而尙欲貪戀榮祿。憑恃寵靈。知進而不知退。理極而不知足。則將未免仰累於淸明之化。而益增其不忠之罪。此臣之所大懼也。然而此事當於頃歲年至之初。卽宜援例陳乞。故臣於此時。蓋嘗草疏具述。將欲上請。但以新起謫籍。情地危蹙。含意未遂。繼困嚴旨。縮伏俟譴。仍値聖候達豫。連在靜攝之中。不敢仰請恩例。以至于今。則仙御悠遠。萬事廓然。天地之德。欲報無所。而我殿下昭升大位。日月貞明。誅流亂孽。招延儒學。朝著肅淸。至治方興。臣雖老誖無能。竊自願少須臾無死。與覩德化之成。而臣又不幸。年歲益侵。死亡無日。蓋緣蒲柳之質。受氣甚薄。齒髮衰落而已。成老醜疾病交加。而精力消亡。今番重病以後。一倍危綴。自量其勢。無以自效於陳力奔奏之列。而人臣大防。禮意又嚴。常恐一朝溘然先死。終不能報效於恩造之萬一。而徒爲名敎之累。公私無補。進退失據。此又臣之所深恥也。是以區區之意。及此未死之前。罪戾不至甚積。涯分不至太濫。奉身而退。自附於禮律之義。得免於君子之譏。是乃臣之所大願也。然臣之立朝本末長短。日月之明。容有所未及盡燭者。故玆敢歷擧自列。不敢有隱。所以明衰劣無用之實狀。聖代之所必棄而無可惜者。以乞其不肖之身焉。伏願殿下。諒臣本情。特降兪音。俾臣得以致事於朝。而歸老於家。歌詠聖德。調理病身。以終餘年。實造化生成之澤。螻蟻祈祝之忱。臣無任瞻天望聖兢惕懇乞之至。答曰。省疏具悉。古人雖有年至之諭。今則筋力尙强。所請不允。何其勿辭。行公。
정조 0년
丙申十月十二日。兼春秋張顯慶。義禁府申大顯照律。杖一百收贖告身盡行追奪徒三年定配私罪啓目。傳曰。杖贖乙良。功減一等。畿沿定配爲良如敎。
정조 0년
義禁府李德溥照律。杖八十收贖奪告身三等私罪啓目。傳曰。功減一等爲良如敎。
정조 0년
義禁府啓目。申益彬更招判付內辭意。又爲泛稱遲晩。所當請刑是乎矣。依先朝受敎。議處。何如。啓。傳曰。依允。
정조 0년
義禁府趙正翼金國賢等議處啓目。傳曰。依允。
정조 0년
刑曹啓目。龍洞宮導掌池光啓侵虐屯民科外濫徵事。因固城縣鄭召史上言。慶尙監司査啓。特敎嚴問之下。一一遲晩。旣有嚴問以奏之命。上裁何如。啓。傳曰。旣已取招。考律勘處爲良如敎。
정조 0년
丙申十月十二日辰時。上御尊賢閣。都承旨入侍時。行都承旨洪國榮。假注書金勉柱。記注官金鳳顯。記事官卜台鎭。以次進伏訖。上曰。注書誰耶。國榮對曰。金勉柱也。上曰。年幾何。勉柱對曰。三十七矣。上命書傳敎曰。予意已諭於頃者大臣入侍之時。其所擇人。不在於薦與圈。其若峻選。亦何讓於薦哉。應參諸臣。待明朝牌招。翰林會圈。上命藥房提調徐命善入侍。賤臣承命與徐命善進伏。命善曰。夜間聖候。何如。上曰。比昨稍勝矣。國榮請診候。上曰。置之。命善起伏曰。臣旣非將兵之臣。則兼帶軍器提調。不可久縻。且考見本寺先生案。則自前元無文臣見帶者矣。伏望特許恩遞焉。上命書傳敎曰。重臣所辭宜顧。軍器提調之任許遞。前望單子入之。上曰。日氣猝寒。獄囚似有凍餒之慮。輕囚姑爲放釋可乎。國榮曰。日寒不至於釋囚之境矣。今此下敎。雖出於軫恤之意。而所謂輕囚。不過數日後乍放旋囚。則終無實惠矣。臣意則隨其罪犯之輕重。可放者卽爲決放。好矣。上曰。然矣。命退。諸臣以次退出。
정조 0년
丙申十月十二日巳時。上御尊賢閣。左副承旨入侍時。左副承旨鄭民始。假注書柳孟養。記注官金鳳顯。記事官卜台鎭。以次進伏訖。上曰。都提調提調入侍。出榻敎都提調鄭存謙。提調徐命善進前。存謙曰。今日日氣頗安。聖候若何。若何。上曰。少差後一樣矣。上曰。翰圈明日爲之乎。存謙對曰。有成命。故當爲擧行矣。上曰。今番翰圈峻選。好矣。對曰。若選二人則有若薦焉。將以三人爲限矣。上曰。副提調入侍。洪國榮進前。存謙曰。明日翰林會圈事。命下矣。春秋館堂上。不可不備。堂上中在外人員。竝改差。令該曹卽爲差出。以爲備員之地。何如。上曰。依爲之。出擧條存謙曰。今此翰林會圈之命。寔出比前愼簡之意。則節目間。亦有及時稟定者矣。圈點時。勿論已經圈已經試與否。尙在參下者。旣已通融圈點。則經三試者。勿許更圈之例。已被圈者懸註書入之規。竝宜在於勿論中。而不可徑稟擧行。故敢此仰達矣。上曰。依爲之。出擧條上曰。知春秋蔡濟恭。同春秋李義直改差。出榻敎上曰。大臣旣奏。館閣堂上未差之代。待明朝政官牌招開政。出傳敎命退去。諸臣以次出。
정조 0년
都承旨洪國榮藥院直。左承旨蔡弘履坐。右承旨李義翊坐直。左副承旨鄭民始坐。右副承旨金鍾秀受由在外。同副承旨徐有防坐直。注書二員未差。假注書柳孟養藥院直李兢淵仕直。事變假注書李殷模仕。
정조 0년
藥房都提調鄭存謙。提調徐命善。右承旨李義翊啓曰。伏未審夜間。聖體調攝。若何。臣等。今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等。不任區區憂慮。敢來問安。竝此仰稟。答曰。知道。待下敎入侍。
정조 0년
蔡弘履啓曰。工曹判書徐命善。本職肅拜時。兼帶藝文提學。不爲肅謝。事甚未安。推考警責。何如。傳曰。允。
정조 0년
傳于李義翊曰。坐直承旨入侍。
정조 0년
白師謹有頉。代以李殷模爲事變假注書。
정조 0년
蔡弘履啓曰。事變假注書李殷模。時無職名。令該曹。依例付軍職。冠帶常仕。何如。傳曰。允。
정조 0년
蔡弘履啓曰。同春秋趙時俊。時無職名。令該曹。口傳付軍職。何如。傳曰。允。
정조 0년
兵曹口傳政事。以趙時俊爲副司直。
정조 0년
有政。吏批。判書李重祜進。參判未差。參議兪彦鎬進。右承旨李義翊進。以徐命善爲工曹判書。李𡊠爲兵曹參判。朴宗德爲知春秋。趙㻐爲同春秋。李義質爲司䆃僉正。權噵爲吏曹參判。徐命善爲藝文提學。密安君煒鶴城君榆爲司饔提調。兵批。判書洪樂性病。參判李𡊠未肅拜。參議鄭文啓病。參知李鎭衡入直進。右承旨李義翊進。副司直。徐逈修。
정조 0년
李義翊啓曰。弘文提學李宜哲。來詣闕外。謂有本館提學。特敎之下。終不膺命。誠極未安。推考警責。連爲催促。何如。批答無。
정조 0년
李義翊啓曰。翰林會圈事。命下矣。今日政新除授春秋館堂上。倂待下批牌招。何如。傳曰。允。
정조 0년
蔡弘履。以御營廳言啓曰。本廳字內惠化門南邊駝駱山下體城頹毁處女墻。亦已畢築之意。敢啓。傳曰。知道。
정조 0년
徐有防。以義禁府言啓曰。時囚罪人申大顯。杖一百收贖。告身盡行追奪。徒三年定配。照律公事判付內。杖贖乙良功減一等。畿沿定配事。啓下矣。申大顯。減一等杖九十收贖。告身盡行追奪。京畿道南陽府定配。而以議啓內辭意。具罪目。依例發遣府書吏。押送配所。何如。傳曰。允。
정조 0년
大司諫趙瑍。掌令具修溫。獻納辛應三。副校理沈有鎭金履禧。修撰趙時偉鄭宇淳啓曰。和緩與厚謙。前後聲討。已盡其窮凶極惡之罪。凡在血氣之倫者。莫不切齒痛心。而其內外相應。排布經營。潛售凶圖。危逼聖躬者。莫非和緩之爲窩主。而厚謙雖命置法。和緩爵號自如。尙逭王章。輿情憤鬱。久而益激。請和緩爲先削去其號。依律處斷。
정조 0년
昨冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣焰。罔念國勢之岌嶪。不體上敎。徒事彌縫。使宗國大計幾致難言之境。論其罪負。不可付處而止。日昨近地移配之命。尤失太寬。請還寢付處罪人韓翼謩。延安府移配之命。仍施遠竄之典。
정조 0년
付處罪人金相福。以天生妖邪之性。具萬古宵小之行。斷其平生。直一鳳漢之影子也。蝨附狐媚之態。人不忍正視。趨勢射利之跡。世自有公案。鳳漢之勢掀天。而相福爲其狎客死士。鳳漢之眼無君。而相福爲其腹心爪牙。指忠爲逆。指逆爲忠。嫉視士流。如復私讐。直與麟謙恒。簡輩。腸肚相連。打成一團。其居相職也。薦剡取捨。先承鳳漢之風旨。又聽麟謙之指揮。使賊勢鴟張。凶謀益肆者。皆相福之所贊助。而昨冬徐命善疏出之後。宋瑩中深文之說。稱以所見無異同。麟漢不必知之說。謂以語脈不如此。至於命讀睿章之時。敢請中間傳說之査問。至下中官拿鞫之聖敎。雖其成命還寢。而相福之包藏禍心。昭然難掩。若翔雲之換父易祖。乃人倫之大變。而相福實自主張。減絶天常。萬戮難逭。而畢竟雲賊之妖惡。亦出於相福之釀成。以雲招中疏草一本。送于領府事云云觀之。其爛漫和應。灼然可知。逆雲旣已伏法。而相福獨爲晏然者。揆以王章。寧有是理。今以筵話傳說。論相福之罪者。眞是緦功之察耳。且麟謙雲諸賊。亘古所無之惡逆。而拘於平法之新令。孥戮之典。不得決施。輿情之憤鬱。去而愈激。況相福。本以洪家之人。與此三賊。凶謀祕計。無不參涉則到今罪名。不可止於付處薄勘者明矣。日昨近地。移配之命。爲施以遠竄之典。答三司合啓曰。不允。
정조 0년
大司諫趙瑍。掌令具修溫。獻納辛應三啓曰。尹養厚之於厚賊締結。綢繆之狀。固已狼藉難掩。而到今彰著之罪犯。尤有所萬萬驚憤者。其窮凶情節之究覈處斷。不容少緩。請巨濟府荐棘罪人尹養厚。亟令王府。拿鞫嚴問。快正王法。
정조 0년
今番獄事。商輅善海之書札中凶言悖說。實是亘古所無之逆節。而趾海纘海之爛漫同情。渠旣自服。則今此酌處之命。實爲失刑之大者。請穩城府定配罪人趾海。濟州牧定配罪人纘海。更令王府。拿鞫嚴問。快施當律。
정조 0년
敬彬成運之與若淵相簡。爛漫綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請薪智島定配罪人敬彬。熊川縣定配罪人成運。亟令王府。更爲拿鞫得情。
정조 0년
尹象厚之宗廈復出之說。旣已面質見屈。則難免自做之歸。況渠以養厚之兄。同惡相濟。則以此以彼。決不可放歸而止。請還寢尹象厚。放歸田里之命。仍施絶島定配之典。
정조 0년
洪樂任所處之地顧。何如。而交結凶徒。敢以溫室樹等語。爛漫酬酢於逆雲。綢繆往來於賊謙。名出凶招。非止一再。其在獄體。決不可不嚴覈得情。請洪樂任。亟令王府。拿鞫嚴問。
정조 0년
嘻噫痛矣。龜柱之罪。可勝誅哉。顧其地處。何如。恩造。何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢肆然以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。洞諭昭布。輿情咸激。揆以國法。不可以戚屬。有所容貸。請黑山島定配罪人金龜柱。依律處斷。
정조 0년
韓命周杖配命下之後。臣等。得見其疏本。則其措語之凶譎。萬萬叵測。雖以聖敎觀之。旣與常性人有異。渠又稱魚魯莫辨。則其所陳疏。必不能獨自主張。論其遣辭之怳惚簸弄。則如此陰凶罔測之人。決不可令該曹杖配而止。請杖配罪人韓命周。亟令王府。設鞫嚴問。答兩司合啓曰。不允。
정조 0년
掌令具修溫啓曰。妖宦壽賢之締結一種嗜利之凶徒。爛漫和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。
정조 0년
述海所犯貪贓之外。其在京之時。趾海纘海相簡。綢繆密謀之情跡。必無不知之理。請鏡城定配罪人述海拿鞫。嚴問得情。
정조 0년
洪龍漢以麟漢之弟。諂事厚謙。至於約婚。則其聲勢之相援。情迹之相關。推此可知。當此鋤治黨與之時。不可置之於輦轂之下。請洪龍漢遠地定配。
정조 0년
爲奴罪人河翼龍金重得等。敢以罔測之說。做作眞諺之書。暗投宮禁之中。欲售危逼之計。究其所爲。萬萬窮凶。決不可一刻容貸於覆載之間。請爲奴罪人河翼龍金重得。亟命王府。拿鞫得情。快正王法。
정조 0년
賊翔之妖邪釁累。豈尋常參訪之類。而安大濟之往來其家。旣發渠招。則其酬酢之情節。不盡究覈。遽蒙宥釋。此雖由於我聖上。好生之德意。論以鞫體。決不可放逐而止。請放逐罪人安大濟。更令王府。拿鞫得情。
정조 0년
李克生前後罪惡。已悉於憲臣之啓。道伯之狀。而其所犯贓。猶屬餘事。向來一疏。萬萬無嚴。當此麟漢伏法之後。其在討凶鋤黨之道。決不可容貸也明矣。請河東府定配罪人李克生。依律處斷。
정조 0년
錫達以厚賊之父。尙今偃息於覆載之間者。輿情已極齊憤。而況且犯贓之數。死有餘罪。以此以彼。決不可杖配而止。請梁山定配罪人錫達。依律處斷。
정조 0년
金漢耆辛卯二月之事。雖出於其姪之慫慂指使。而罪大乘間。跡涉同情。幾乎貽累於先大王聖德。日昨備忘。仰認分析之意。揆以國法。有難曲貸。請削出罪人金漢耆。亟施竄配之典。答府啓曰。不允。
정조 0년
獻納辛應三啓曰。南海縣圍籬罪人具庠。本以凶譎之性。兼有悖戾之行。陰結凶類。綢繆祕謀出沒閃忽。如鬼如蜮。而今其凶肚眞贓。綻露於凶賊載興文書中所捉書札。指意叵測。情節難掩。則今此酌處之命。雖出於好生之德。三尺至嚴。決難容貸。請南海縣圍籬安置罪人具庠。更令王府。嚴鞫得情。快正王法。
정조 0년
大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府。拿鞫嚴問。依律處斷。
정조 0년
旌義縣荐棘罪人尹泰淵。本以兇猾之性。素蓄跋扈之志。交結厚賊麟漢。作爲腹心爪牙。身帶將兵之任。晝夜出沒於厚賊麟漢之家。蹤跡陰祕。爲世指目。以今若淵護逆之計觀之。其於平日稔受泰淵之慫慂。故陰護麟漢。卽曲爲泰淵之地。當此厚賊麟漢置法之後。其陰謀綢繆之狀。尤不可不究覈。施以當律。請旌義縣荐棘罪人尹泰淵。亟令王府拿鞫。嚴問得情。快正王法。
정조 0년
爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得。亟命王府。拿鞫得情。快正王法。
정조 0년
李弘濟地旣卑微。跡又閃忽。蝨附逆邊。甘作嚆矢。暗地糾結。亦一成運。而敢懷欺世之計。投進一疏。欲掩其跡。究厥所以尤極巧惡。當此鋤治凶黨之日。窮凶情節。不卽盤問。直爲發配。揆以王章。失之太寬。請海南縣定配罪人李弘濟。亟令王府。拿鞫嚴問。答曰。不允。
정조 0년
修撰趙時偉疏曰。伏以昊天不弔。先大王仙馭上陟。因山奄過。月朔屢更。伏惟我殿下。聖孝出天。哀慕靡逮。久而益切。仍伏念臣兄臣時俊。方在同春秋之任。而臣之所帶記事官兼銜。在法應避。玆敢擾例陳籲。伏乞聖慈。亟令該曹。照法許改。以存公格。千萬幸甚。答曰。省疏具悉。疏辭下該曹稟處。
정조 0년
慶尙道儒生幼學臣李克奎張東杓沈烈之李國泰洪啓喆李時宗姜大珂柳萬植李挺坤柳宜觀張樂天李漸洙李觀普柳宜謙李厚載朴天根金汝鐸朴天儉金汝錡柳河杓徐光漢柳河宗張兌復趙重禮柳河宅張兌儀張柱國孫煥九郭守宅朴師魯黃璉申國模張兌赫蔡斗天郭守憲柳河春張兌熽郭守完孫燦九柳漢翼黃琦郭龍澤柳再蔶黃啓晉孫燮九。宋奕基鄭一濟柳再華鄭炅李泰陽申光一金瑨趙東炯張柱八張義翼李春星張兌光朴興新盧思渾張柱邦朴良輔洪思錫李道增張柱宇朴漢昌徐光浚李汝中鄭達權孫慶彦都以龜申發模南坖徐瑜柳光新李泰光蔣振鵬孫慶一朴漢相崔商鳳朴文義李光增張兌極李守範崔時鳳朴聖源張兌斗盧思漸朴龍輔李宅增徐琸柳相奎全邦赫徐璬柳光春南申龍翰徐琠柳相德李時馦徐玖都以商鄭弼俊崔擎天朴勛金汝鎬都命兪朴心源等疏曰。伏以皇天降割。聖考禮陟攀號之痛。率普惟均。日月有期。因山已畢。伏惟我殿下。嚴廬之哀。益復罔極。仍竊伏惟春秋之法。亂臣賊子。人得以誅之。而先王之制法也。罪犯惡逆。則戮其身。臠其體。破其家。瀦其宅。孥其子女。籍其産業。夫戮其身足矣。而又臠其體。臠其體足矣。而又破其家。破其家足矣。而又瀦其宅。瀦之斯可已矣。而又孥之籍之者何也。蓋以天下之惡。莫大於亂逆。治逆之法。不如是。無以懲天下之大惡而杜亂萌於方來也。先王法意。其亦嚴矣乎哉。噫。其身已死。其體已臠。則其家也。其宅也。其子女也。其産業也。雖勿論。似未爲不。可也。然而戮之不足而臠之。臠之不足而破之瀦之。破瀦之不足而孥籍之。以示與天下同棄。不使穢醜之跡。留在人世。而況播其言存其書。以貿亂天下之聽。熒惑天下之心。而不之禁不之遏耶。此雖不載於先王律例之中。而推以法意。決知其不然也。噫噫。臣等所居之邦。數年以來。有刊行冊子。名曰。誣書辨破錄者。卽兇逆道顯之所著也。道顯也以兇逆大憝。旣伏常刑。而破瀦孥籍之典。亦旣行於其躬。則獨其書之無恙於板本。而家存而戶藏者何哉。此可以見世變之大端。而亦可爲懲惡杜亂之一大關捩也。嗚呼。今有一物之好。一器之玩。知其出於盜竊惡人之手。則少有血氣者。無不唾詈而提蹴之。假令此書。其言有可取。其義有可觀。所由作。旣是兇逆之道顯。則不可一日留於天地之間。又況其所論所述。無非誣人祖先。詆斥先正。而祖述乎。兇賊仁弘之言。則其書之出。雖在渠逆節未彰之前。日月所照。霜露所墜。凡有血氣者。莫不仇視而醜棄之。嶺南。鄒魯之邦。而使兇人邪說。肆行而無忌。臣等竊痛之。臣等於兇逆之書。誠不欲汚口論辨。而蓋其所以名其書曰。誣書辨破者。以先正臣文元公李彦迪之孫浚。以其父師所纂大學補遺之旨。裁書於故相臣盧守愼。而極明先正更定之學。而道顯也。飛文遠邇。醜詆虛構。靡不用極。不知先賢之可畏。而古人之難誣。則其心之危險屭慝。已是後來逆節之種子。而乃敢肆然以其書。鋟之剞劂。要以廣布一邦。塗人耳目。此與仁弘之僞作解關西錄。一串奸胸。而其無忌憚則又有甚焉。蓋關西錄。卽先正之謫居關西時。與其庶子全仁問答日錄者也。所謂解關西錄者。仁弘之僞作。而假托插入於故處士臣曺植文集中者也。而植之卒。在於隆慶壬申。關西錄。出於萬曆壬辰。則其錄其解之是非。姑勿論。曺植。何能逆知於二十年前。而有此解耶。仁弘。素以醜詆先正之心。𥳽弄奸計於纂集之時。僞托亡師。誣辱先正之父子。不一而足。編入遺稿。以瞞後世。而先賢跋語之爲明辨其眞僞。以開後人之惑。不啻若披霧覩天。則逆顯之紹述其論。斷斷不已。亦有成書。以抗斯文之大論。以干聖世之至化。抑獨何心。臣等。蓋欲明目張膽。與彼血戰於書出之初。而畏其氣焰。縮手未發。八年於玆矣。何幸白日中天。魑魅莫遁。兇腰亂領。旣伏邦憲。則臣等。不忍坐視兇逆之書。肆行於世。玆敢千里裹足。仰叫九閽。伏願聖明。特命有司。亟將逆弘逆顯之書。投諸水火。以斷亂逆之說。以明先正之道。臣等無任激切。千萬。答曰。省疏具悉。疏請。令本道。方欲嚴禁矣。爾等。退修學業。
정조 0년
丙申十月十三日。兼春秋張顯慶。義禁府申益彬議處啓目。傳曰。依允。
정조 0년
義禁府趙正翼金國賢等照律。各杖一百收贖。告身盡行追奪。竝只私罪啓目。傳曰。功減一等爲良如敎。
정조 0년
丙申十月十三日辰時。上御尊賢閣。都承旨入侍時。行都承旨洪國榮。假注書金勉柱。記注官金鳳顯。記事官卜台鎭。進伏訖。上曰。政官牌招開政事命下已久。而尙不入來。牌去來催促。賤臣承命。出去分付。上命藥房都提調提調吏曹政官入侍。出榻敎都提調鄭存謙。提調徐命善。吏曹判書李重祜。參議兪彦鎬。以次進伏。存謙問候後。仍請診候。上曰。唯。醫官慶絢吳道炯徐命緯康命徽診候訖。退伏曰。脈度左右平均。感候快解矣。諸醫官先爲退出。上曰。吏判先退開政。參議亦出去同參。可也。重祜彦鎬退出。上曰。翰圈。今日內當爲之。知春秋黃景源更爲牌招。又敎曰。左副承旨鄭民始牌招入侍。竝出榻敎命退出。諸臣以次退出。
정조 0년
丙申十月十三日巳時。上御尊賢閣。坐直承旨入侍時。同副承旨徐有防。假注書李兢淵。記注官金鳳顯。記事官卜台鎭。以次進伏訖。上曰。藥房提調入侍。提調徐命善進前。上曰。道顯之刊行冊子。豈不痛駭乎。命善曰。然矣而今番儒疏。可見嶺南丕變之美矣。上曰。猶賢乎已矣。命書傳敎曰。旣許儒疏之批。逆顯刊行冊子。卽爲收聚。火其書毁其板事。自該曹。嚴飭慶尙監司處。命善曰。載寧屯事。問于鄭弘淳。則以爲還屬本廳。非不有益於百姓。而以各宮房之侵責。未果爲之云矣。上曰。癸巳年守禦使。推考。載寧屯收稅還屬本廳作挐監官。令本道從重勘處。出榻敎命讀忠淸監司徐有隣敎書。上曰。全篇盡改乎。有防曰。然矣。上曰。大勝前作矣。有防以十八日武臣殿講。取稟。上曰。爲之。出榻敎上曰。玉堂無行公者乎。有防曰。以傳旨未下之故。番次苟艱云矣。上命書傳敎曰。違牌玉堂。一倂只推。更爲牌招。追省記入直。上曰。左副承旨入來後入侍。命退。諸臣以次退出。
정조 0년
丙申十月十三日酉時。上御尊賢閣。左副承旨入侍時。左副承旨鄭民始。假注書柳孟養。記注官金鳳顯。記事官卜台鎭。以次進伏訖。上曰。疏辭有下詢者。大司成趙㻐。其令入侍。出傳敎上曰。弘文提學李宜哲。更爲牌招。連爲催促。勿爲呼望。出榻敎上曰。右議政。知春秋黃景源入侍。出榻敎右議政鄭存謙。知春秋黃景源。大司成趙㻐進前。上謂趙㻐曰。翰薦之勝於圈。予豈不知。銓郞之復古。意蓋深矣。至於史官。其所任。重且大矣。古之薦法非不好矣。薦之爲弊。亦有甚焉。不顧文學。專取地閥。則雖空空蔑蔑之人。皆可爲之。至於召試。則自宋有館閣召試之規。卿之疏辭。多有未曉者。欲問其好道理。召卿矣。若欲行薦。則有一黃景源足矣。至於圈。則非黃景源一人。所可爲者。雖曰。付之史官會圈。前日圈翰林。以非極選。引義遞去。雖欲强令會圈。必不爲之。何以則爲好耶。㻐對曰。朝廷之職。何者非淸選。而至於翰林。則最是重大之職矣。當初變薦爲圈。專出於弊極。而不得已之事也。卽令他職皆復古。而史官之任。尤重難。故臣有愚見。略陳之矣。曾前被薦之人。猶有一人。使之行薦復舊則甚好。至於史筆。非史官。雖館堂。不敢擅傳。蓋都堂會圈。亦是迫不得之事也。旣曰。名宦而設召試。則應試之人。不無干進之嫌。孰欲善做文而求名宦乎。以故應試者。皆不欲被選。專不着意而製進矣。臣亦被圈而參召試之人也。臣則以庸劣之致。着意做文。至於被選。兪彦鎬則其時與臣同觀召試。而不欲被選。故爲不善作。草草呈劵。如臣者反爲兪彦鎬之所笑也。上曰。周官之法。廢而貢擧之制。出。雖自孝廉。皆以科目進身。則干進之嫌。一也。以召試言之。宋時名臣碩輔。皆由館閣召試而登庸。今之人。予不知其自修自飭之比古人。何如。而以召試。反歸之干進乎。予不以同春秋。有所潛護於被圈之人也。實不知沮戲召試之意也。上曰。聞此言。大臣所見。何如。存謙曰。召試出後。間或有如此議論。而召試已作時王制禮。則固當隨分赴試。今不必異議矣。上曰。知春秋所見。何如。景源對曰。臣之所見。與右相。別無異同。旣圈又試。法意甚好。而今同春秋所見。臣未可曉也。上曰。若不爲召試。則以圈爲之無妨乎。㻐對曰。薦則一人主之。至有焚香祝天之誠。故所薦者。未嘗有不協之人。至於都堂會圈。則或有不可爲而爲者。此無他。衆議各自不同。加點之際。有所弊端故也。莫若使前任翰林行圈也。上曰。前任翰林。必無奉行之理。雖或圈點。如處義自高。干進爲嫌之徒者。被圈於破圈之人。而豈可行公乎。㻐對曰。大抵旣圈而又爲召試。則此乃歸重於文也。可不悶乎。上曰。同春秋所見。終不欲召試乎。㻐對曰。召試則在下者終有干進之嫌。在上者亦欠禮使之道也。上曰。以文取人。雖欠禮使。捨文而何所取乎。宋之盛時。亦有館閣之召試。今之世。獨不可爲此乎。㻐對曰。臣則以爲館堂主圈。終始未妥矣。上曰。宋時二府不得除臺諫者。蓋使宰相。不得專權。使公議。歸之於下也。卿若據此言之則固好。而其無行圈之翰林。何。若以召試。爲嫌干進。則行薦後捧講。例也。講與製亦何異也。㻐對曰。聖敎屢屢。臣有可達者矣。臣之本意。則先召試後圈點。爲穩當矣。上曰。不圈而試。則無論淸濁高下。以承文參下爲名者。皆當赴召試云乎。對曰。若或渾雜。則初以圈樣。廣選赴試。似好矣。上曰。然則旣圈而試。旣試而又圈。則此乃二次圈點。行不得之事也。雖或先設召試。入格者必不過數三人。其數三人中。若無可圈之人。則一試再試。至於十試。則實無出場之日。如此則朝解。終無史官乎。對曰。然則莫如行薦之爲好也。上曰。若以行薦爲言。則人見各自不同。不是異事。更無可問之事。其退去。上曰。吏曹參議兪彦鎬入侍。出榻敎兪彦鎬進前。上曰。趙㻐指的吏議言之。以予之素知於吏議者有異。故欲聞其委折。召之矣。吏議前日觀召試時。不欲被選。故爲不善作云。然否。兪彦鎬對曰。伏聞下敎。惶懍之外。臣之平日不能信於朋友。實爲可愧矣。兩次召試時。俱逢賦。故臣於賦則本無工夫。假使盡意做得。而決無被選之理。中間一次則出表。故所作僅可。足可以入格而見黜矣。其後聞之。諸試官。皆欲選之。而獨命官。以回下之草率。置之落考云。其時事實。不過如此矣。上曰。今聞其言。予心釋然矣。命退去。諸臣以次出。
정조 0년
都承旨洪國榮藥院直。左承旨蔡弘履坐。右承旨李義翊坐。左副承旨鄭民始坐直。右副承旨金鍾秀受由在外。同副承旨徐有防坐直。注書二員未差。假注書柳孟養藥院直李兢淵仕直。事變假注書李殷模仕。
정조 0년
又以都摠府言啓曰。副摠管李昌運。以今日入直武藝別監軍兵等試放事。景福宮晝仕出去之意。敢啓。傳曰。知道。
정조 0년
傳于徐有防曰。大司諫趙瑍。初度呈辭勿施。
정조 0년
傳于徐有防曰。翰林被圈人當召試。館閣堂上。待開門牌招。
정조 0년
吏曹口傳政事。以尹弘烈爲兵曹參議。
정조 0년
兵曹口傳政事。以海溪君黃景源徐命善爲都摠管。李邦一爲副摠管。具允鈺爲行司直。
정조 0년
李義翊。以內醫院官員。以都提調副提調意言啓曰。御醫康命徽。旣已復入侍。而仍屬給料事。命下矣。依李東馨金有鉉例。付軍職。冠帶常仕。何如。傳曰。知道。
정조 0년
蔡弘履。以兵曹言啓曰。各該司闕直官員。詳査草記事。命下矣。依傳敎招致各該司闕直官員査實。則典醫監參奉鄭澮段。十三日上直是白遣。十四日則參奉李思得。省記上直。而矣身。見差內資寺供上進排假官。以時刻將晩。不得面看交替。以致闕直是如是白遣。訓鍊院主簿李泰亨段。連日上直是白如可。十三日則與參奉李泰祐。交替出直是白乎則。昨日闕直。李泰祐當之是白去乙。該院書員。誤以矣身姓名。仍省記。以致矣身闕直。現出是如是白遣。忠勳府假郞廳吳彦哲段。該府書吏所告內。無端闕直。出去高地是如是白遣。惠民署奉事朴象鈺段家在洞內。無端出去是如爲白臥乎所。實狀如斯之意。敢啓。傳曰。知道。典醫監參奉鄭澮。訓鍊院主簿李泰亨。俱非當直之人。分揀。訓鍊奉事李泰祐。拿致。更爲査問。忠勳府假郞廳吳彦哲。惠民署奉事朴象鈺。依例汰去。至於勳府假郞廳。無端逃走。則身爲實郞廳。不爲代直。事極怠慢。忠勳都事趙瑗拿處。
정조 0년
又以兵曹言啓曰。本曹佐郞沈念祖。身病猝重。勢難供職。呈狀乞遞。宿衛重地。不可久曠。今姑改差。何如。傳曰。若此則騎郞之坐席。將無可暖之時。此草記勿施。
정조 0년
洪國榮。以迎接都監言啓曰。卽接遠接使移文。則諭祭品數爻及賞賜緞疋數爻。勅使齎來勅書數爻。謄書上送矣。依例正書封入之意。敢啓。傳曰。知道。
정조 0년
徐有防。以訓鍊都監言啓曰。都監分授都城仁旺山南邊體城頹落處。今已畢築。女墻仍爲始役。犯守軍兵。依例撤罷之意。敢啓。傳曰。知道。
정조 0년
掌令具修溫。獻納辛應三。副校理沈有鎭金履禧。修撰趙時偉鄭宇淳啓曰。請和緩爲先削去其號。依律處斷。又啓曰。請還寢付處罪人韓翼謩。延安府移配之命。仍施遠竄之典。又啓曰。請還寢付處罪人金相福。公州牧移配之命。爲先施以。遠竄之曲。答三司合啓曰。不允。